23.09.2017 klo 16:12
Agung-tulivuori purkautui viimeksi vuonna 1963 tuhoisin seurauksin. Indonesialaissaarella matkustavan suomalaisnaisen mukaan lähestyvä luonnonmullistus koskettaa erityisesti maan köyhää väestöä.
Tuhannet vuoren läheisyydessäa asuvat ovat joutuneet jättämään kotinsa.
Purkaus voi olla tuhoisa paikallisten elinkeinojen kannalta, kertoo paikalla oleva suomalaisnainen.
Viranomaiset pohtivat poikkeusjärjestelyjä lentoliikenteeseen.
Indonesian viranomaiset ovat varoittaneet Balin asukkaita ja turisteja saarta uhkaavasta Agung-tulivuoren purkautumisesta. Hälytystila on nostettu korkeimmalle mahdolliselle tasolle. Tämä tarkoittaa, että purkaus voi tapahtua minä hetkenä hyvänsä.
Australialaismedia News.com kertoo, että poliisin mukaan lähes 28 000 Agungin lähettyvillä asuvaa kyläläistä on evakuoitu. Vaaravyöhykkeellä eli noin 9-12 kilometrin säteellä asuu noin 240 000 ihmistä. Purkausta ennakoivan seismisen tärinän on havaittu lauantain aikana voimistuvan.
Agung-tulivuori sijaitsee Balin itäosassa, mutta lähestyvän purkauksen vaikutukset näkyvät myös noin sadan kilometrin päässä saaren länsipuolella.
Lännessä Negaran kaupungin kupeessa matkalla oleva joensuulainen Virpi kertoo, että ilmassa on runsaasti savua ja tuhkaa, tuulensuunnan vaikutuksista riippuen.
- Itse huomasin tämän, kun läppärin ruutuun tuli harmaa kerros ja luulin ensin tuhkahituleita ötököiksi, Virpi kertoo.
- Paikallisten ihmisten kohdalla suurin harmi liittyy pilalle menevään neilikka- tai muuhun satoon. Myös riisinkorjuu on käynnissä, ja siinäkin on vaarana sadon pilaantuminen. Tunnen paikallisväestöä todella läheisesti, ja tämä koskettaa vahvasti nimenomaan köyhiä kyläläisiä, alkuperäistä balilaista väestöä.
Karangsemin asukkaita evakuoitiin lauantaina autoilla, kun hälytystila Balilla nostettiin korkeimmalle tasolle. AOP
Paluu epävarmaa
Virpi on ollut saarella kuuden viikon ajan. Paluun Suomeen pitäisi koittaa lokakuun alussa, mutta jos matkustustilanne luonnonmullistuksen vuoksi heikkenee, lennot eivät välttämättä lähde suunnitelmien mukaan.
Hän ei ole vielä saanut lentoyhtiöiltä vastauksia, miten poikkeusjärjestelyiden kanssa edettäisiin.
- Tunnelma on odottava. Ei tiedetä mitä tuleman pitää, mutta itse aion suunnistaa Suomeen varakenttien kautta jos päälentokenttä menee kiinni.
Bali on erityisesti australialaisten suosima turistikohde. News.comin mukaan Balin päälentokentällä Ngurah Raissa tehdäänkin tällä hetkellä suunnitelmaa hätätilanteen varalle.
Jos päälentokenttä suljetaan, lentoja voidaan viranomaisten mukaan järjestää Lombokin ja Juandan kentiltä.
Saarella on havaittu tulivuoren purkautumiseen liittyvää seismistä värähtelyä ja hälytystilaa on nostettu ylöspäin kaikkiaan kolmesti kuluneella viikolla.
Yli tuhat ihmistä kuoli Agungin purkauduttua viimeksi vuonna 1963. Vuoren korkeus on noin 3000 metriä.
Agung on yksi Indonesian noin 130 aktiivisesta tulivuoresta. Alue kuuluu niin sanottuun Tyynenmeren tulirenkaaseen.
Tulivuoren vaaravyöhykkeellä asuvia ihmisiä on kuljetettu tilapäismajoitukseen. Tuhannet ovat joutuneet jättämään kotinsa purkausvaaran vuoksi. AOP
Evakuointeja tehdään 9-12 kilometrin säteeltä tulivuoresta. AOP
Tältä näytti taivas Negaran kaupungin kupeessa sijaitsevassa Munduk Jatin -kylässä lauantaina. LUKIJAN KUVA